Ich, Hans Schultheis von Griffense, hofmeistˀ des klosters ze Kùngsfelden, tuͦn kunt allen den, die disen brief lesent, sehent oder hoͤrent lesen, das ich offenlich ze gerichte sas ze Efingen in dem
dorf hinder des wirtes hus ✳ an stat der erwirdigen, geislichen miner frowen, der aͤptischin und des convētes ze Kùngesfelden, Sant Claren ordens, in Kostentzer bistuͦm, von des gewaltes wegen,
den si mir in semlichen sachen enpholen hant, ✳ und do fùr mich offenlich in gerichte kam ✳ der erber knecht Ruͤdi Brugger, wirt ze Efingen, ✳ mit fro Gerdrut, Uͤlis Dekken von Boͤtzen elichen
tochter und siner elichen wirtin, ✳ und bekanden und vˀjahen die beide einhelleklich offenlich vor gericht, ✳ das si den obgenanten minen
frowen,
der aͤptischin ✳ und dem convent ze Kùngsfelt, ✳ fùr sich und ir
erben und nachkomen, ob si enweren, ✳ eines ewigen und unwiderruͤfflichen koͧfes ze koͧfen geben haben zwen mùt kernen jerliches zinses, die si oder ir erben den obgn̄ minen frowen vō Kùngsfelt
oder iren gewissen amptlùten gen Kùngsfelt in den hof ✳ aͤlli jar uff sant Martis tag hinnathin ewenklich gar und gentzlich richten, weren und geben sùllent ab irem huse, das gelegen ist ze
Effingen in dem dorf, einhalb an Heinis Smides von Efingen hus, anderhalb an Claus Huͦbers hus, burgers ze Brugg, ✳ das selbe ir hus man nemet und heisset das wirtzhus oder die tafern ze
Effingen, ab allem dem, das zuͦ dem selben wirtzhuse gehoͤret, ✳ und ab einer matten, ist gelegen in Lindental, ✳ die wiles Uͤlriches von Efingen was, wan si die selben zwen mùt kernen
geltes fùr sich und ir erben ✳ den obgenāten minen frowen von Kùngesfelt ✳ ab dem egn̄ huse und guͤtern ze koͧffenne geben hāt umb drisig phunt stebler phennīg, genger und geber,
sechs schilling minder. ✳ und vˀjahent oͧch beide sament offenlich vorgerichte, ✳ das si der jetzgenanten drisig phunt phenningen und sechs schilling minder gar und gentzlich gewˀt weren
und si in iren schinberren und wissenthaften nutz bekert habent. ✳ und liessent die vorgn̄ Ruͤdi Brugger und frow Gerdrut, sin wirtin, ein recht, wie si sich fùr sich und ir erben der
vorgn̄ zwen mùt kernen geltes ✳ ab dem vorgn̄ irem huse und guͤtern ✳ zuͦ der obgenanten miner frowen, der aͤptischin und conventes, handen sich enzihen solten mit solicher gewarsami,
das es kraft und hantfesti haben moͤchti nuͦ und hie nach ewenklich ane alle geverde. ✳ do wart erteilt mit gemeinre, gesamnoter urteil ✳ uf den eid, ✳ das si beidù unvˀscheidenlich ✳ sich
der obgn̄ zwen mùt kernen geltes fùr sich und ir erben ewenklich ab dem obgn̄ huse und guͤtern an mine hant offenlich vor gericht enzihen solten ✳ und ich die selben zwen mùt
kernen geltes ab dem huse und guͤtern, alz vor bescheiden ist, der vorgn̄ miner frowen von Kùngsfelt gewissen schaffner und botten von irent wegen und zuͦ iren handen ufgeben
und von gerichtes wegen vˀtigen und enphelen solte, ✳ als oͧch gerichte und urteil gab. ✳ und giengen oͧch die vorgn̄ Ruͤdi Brugger und frow Gerdrut, sin wirtin, offenlich fùr mich
an gerichte und gabent uff und enzigen sich fùr sich und ir erben der egn̄ zwen mùt kernen geltes ab dem egn̄ huse und guͤtern an mine hant ✳ mit aller der gewarsami, vernunft, bescheidenheit und kraft, worten, werken und geberden, so es deheines weges dar zuͦ gehorte und notdùrfdig was, ane gevˀde, ✳ und vˀtigot und enphal ich oͧch die selben zwen
mùt kernen geltes offenlich des selben males an gerichte ✳ dem bescheiden Fridrich, der obgenanten miner frowen von Kùngsfelt gewissen schaffner, oͧch zuͦ der jetzgen̄ miner frowen von
Kùngsfelt handen ab dem huse und guͤtern, als vor bescheiden ist, ✳ als oͧch gericht und urteil gab. ✳ und fraget ich, der obgen̄ Hans Schultheis von Griffense, ob das uffgeben und enphahen,
als es hie vorgeschriben ist, ✳ beschehen were, ✳ das es wol kraft und hantfesti haben moͤchti nu und hie nach. ✳ da wart umb erteilet mit gemeiner, gesamnoter urteil uff den eid,
sit die egn̄ Ruͤdi Brugger und fro Gerdrut, sin wirtin, sich fùr sich und ir erben ewenklich der obgn̄ zwen mùt kernen geltes ab dem egn̄ irem huse und guͤtern offenlich vorgericht,
alz aͧch gericht und urteil gab, enzigen hetten ✳ und oͧch Fridrich, der obgn̄ miner frowen von Kùngsfelt gewisser schaffner, zuͦ der selben miner frowen handen die obgn̄ zwen mùt
kernen geltes ab dem egn̄ huse und guͤtˀn oͧch da ze mal vor offnem gerichte, alz oͧch gericht und urteil gab, enphangen hette, das dz uf geben und enphahen, als es vor offnem gerichte,
als vorgeschriben stat, beschehen ist, ✳ wol kraft und hantfesti haben sol nu und hie nach ewenklich ane alle gevˀde. und sùllent oͧch der obgn̄ Ruͤdi Brugger und fro Gerdrut,
sin wirtin, des koͧfes wer sin noch rechte und hant oͧch gelopt fùr sich und ir erben ewenklich, die obgn̄ miner frowen von Kùngsfelt an den obgen̄ zwen mùt kernen geltes, die si
inen ab irem hus und guͤtern ze koffende geben hant, als vor gescriben ist, ✳ niemer me ze gesumende, ze hinderde noch an ze sprechende, weder mit gerichten noch ane gerichte, si
sigent geislich oder weltlich, ✳ noch mit keinre lege andern sachen, fùnden noch ùszùgen, die nuͦ erdacht sint oder deheines weges hie nach erdacht wˀden moͤchten, ane alle gevˀde.
dirre sache sint gezùge: Uͤli Voͤgtli von Boͤtzen und Heini, sin bruͦder, Heini im Kilchhof von Efingen, Rùdi Friker von Schintznach, Hans Cuͤni von Elfingen, Cuͤni Stoͧb und ander
erber lùten vil. ✳ und wan dis alles, als es vor gescriben ist, vor mir in offnem gerichte beschach, so hab ich zuͦ einem waren, vesten und steten urkund alles des, so hie vorgescriben ist, von gerichtes wegen min ingesigel an disen brief gehenkot, mir und minen erben unschedlich, der geben wart an dem nechsten mentag nach dem meiien
tag des jares, do man zalte von gotz gebùrt drùzehen hundert und achzig jar, dar nach in dem ersten jare.